## El Consell col·labora amb la Universitat de València en les activitats de la Càtedra de Tributació Autonòmica de la Comunitat Valenciana

*** La col·laboració se centra en el desenrotllament d’activitats formatives i la generació, transferència i divulgació de coneixement basat en la investigació especialitzada**

​​​​​​​

El Consell ha aprovat un conveni entre la Conselleria d’Hisenda, Economia i Administració Pública i la Universitat de València-Estudi General per a contribuir al finançament dels gastos de funcionament de la Càtedra de Tributació Autonòmica de la Comunitat Valenciana corresponents a 2024.

A través d’esta càtedra, creada en 2021, la Conselleria d’Hisenda col·labora amb la Universitat de València en el desenrotllament d’activitats formatives i en la generació, transferència i divulgació de coneixement basat en la investigació especialitzada.

L’objectiu és comptar amb un instrument per a l’anàlisi d’informació i el processament de dades en el disseny i l’execució de la política normativa en matèria tributària de la Generalitat, tant dels tributs propis com dels cedits.

El conveni està dotat amb 30.000 euros i preveu activitats formatives, culturals, d’investigació i d’extensió universitària.

En l’àmbit de la formació, la Càtedra pot proposar el desenrotllament de títols propis de la Universitat de València, i organitza, a més, cursos no reglats en temes relacionats amb tributació autonòmica, jornades i tallers formatius sobre temes d’actualitat o d’especial interés, entre altres accions.

Quant a les activitats relacionades amb la divulgació, la Càtedra organitza jornades de divulgació i de transferència de coneixement, experiències i resultats de la investigació, així com seminaris, conferències, tertúlies i altres fòrums i trobades, tècnics i científics, per a millorar el coneixement dels entorns empresarial, acadèmic i polític i de les seues visions en relació amb la tributació autonòmica, entre altres activitats.

A més, pel que fa a la generació de coneixement, esta càtedra realitza estudis d’avaluació de la política fiscal de la Generalitat i impulsa diferents iniciatives, com ara projectes d’investigació sobre tributació i trobades nacionals i internacionals de persones expertes en temes vinculats amb la tributació.

A més, la Càtedra fomenta la producció i publicació de monografies i llibres que són el resultat d’investigacions i experiències sobre tributació autonòmica, i també desenrotlla una web que servix com a punt de referència per a obtindre informació sobre les seues activitats, entre altres actuacions.

Fecha: 02/08/2024